כתובת מייל: smadarcg@zahav.net.il

**פרטי בית הספר:**

מדינה: ישראל.

עיר: רמת השרון.

בית ספר: אורנים.

**פרטי המבוגר:**

שם פרטי: סמדר.

שם משפחה: כרמי גיברמן.

שם משפחה לפני נישואים: כרמי.

שנת לידה: 1941

ארץ לידה: ישראל.

עיר לידה: עין- חרוד (בית חולים העמק, עפולה)

שנת עלייה: אין.

**פרטי התלמיד:**

שם פרטי: עירד.

שם משפחה: גיברמן.

כיתה: ו'1.

שם המורה המובילה את תכנית הקשר הרב דורי: שרון פיגלמן.

 שם הסיפור: הציפור הכחולה

 כותרת משנה: הסיפור של סבתא - סמדר כרמי גיברמן

נולדתי בקיבוץ עין-חרוד להורי, עבריה ומשה כרמי, שניהם מורים בבית הספר המשותף לעין – חרוד ותל יוסף, משפחת מורים. שהגיעו לעין חרוד בראשית ימיה , בשנת 1925 . נולדתי חמישית במשפחה: אחרי אח אשכול, אחות דליה, אח עופר, ואחות אילה. המרחקים ביניהם היו שנתיים פחות או יותר, אבל אני נולדתי 11 שנים אחרי אילה, כאילו שהיו לי שישה הורים. דמותו של אבא, משה כרמי, הייתה חשובה מאוד בחיי. הוא לימד אותי בתחומים רבים ושונים : פרחי בר , כוכבים, פני ארץ ישראל: ההרים, העמקים, הנחלים, הצמחייה, חיות הבר, הציפורים, הישובים, הגאולוגיה, תנ"ך, שירה וספרות, ואפילו חוקי הפיזיקה. לדוגמא: הלכנו אל קצה הקיבוץ במעלה הגבעה, וראינו את הכפר הערבי קומי, ובו עומדת ערבייה ומנערת שטיח, ושמנו לב, שקודם ראינו את ניעור השטיח ורק אחר כך שמענו את קול הניעור. ולמדתי על מהירות האור לעומת מהירות הקול . ועל נביאי התנ"ך הוא סיפר לי סיפורים , שחשבתי שהם דודים שלי . זה שלא ראיתי אותם לא הפריע לי לדמיין אותם כדודים . הרי גם את הדוד פסח ראיתי רק פעם אחת . ואת הדוד יעקב לא הרבה יותר מזה .

ראשית ההכרות עם עולם המוסיקה

אבל חשוב מכל היה עולם המוזיקה שנפתח לפני. אבא היה גם כנר, ולימד את ילדי עין-חרוד נגינה בכינור, ודאג שכל ילדיו ינגנו בכלים שונים: אשכול בחליל, דליה בפסנתר, עופר בכינור, אילה בפסנתר וגם אני בפסנתר. כשהייתי בגן בגיל 4 – 6 היינו , אבא ואני, הולכים יד ביד כל ערב , כשהיה מוביל אותי לישון בגן, ובדרך היינו שרים את השירים שהכרתי לא במילים אלא בשמות התווים. ובגן לפני השינה, היינו מתיישבים ליד הפסנתר שבגן ומנגנים את השירים ששרנו: הוא ביד אחת ואני ביד אחת (בלי ליווי). ועד מהרה התחלתי ללוות את שירי השבת והחגים במסיבות הגן. וגם כשעליתי לכיתה א' הייתי באה לגן לנגן במסיבות שבת.

"תפסיקו לזייף"

ועוד סיפור קטן מגיל שנתיים שלוש . בפעוטון היינו חוגגים מסיבות שבת . המטפלות היו פורשות מפה לבנה ומדליקות את שני נרות השבת , ושרות את שירי השבת והפעוטות היו מצטרפים אליהם בזיופים החמודים שלהם . מסתבר שאני לא חשבתי שהזיופים חמודים כלל. והייתי סותמת את שתי אוזני באצבעותי וקוראת : תפסיקו לזייף ! מה עושים ? חשבו המטפלות ומצאו פתרון . הם הכינו שולחן קטן מיוחד בשבילי , עם מפה לבנה ואפילו עם שני נרות . שלא תחסר השבת על שולחני . אז בשולחן שלי – לא זייפו .

השבת השחורה

בהיותי בת חמש הייתה "השבת השחורה". הבריטים לקחו את כל הבחורים לרפיח. לא פחדתי, כי אבא תמיד היה יוצא לטיולים. כשהוא חזר הוא הביא לי מתנה אגס גדול ועסיסי. זה הזיכרון היחיד שנשאר לי מאותה השבת השחורה, חוץ מהטנק הבריטי הענק שפלש לחצר המשק וניצב ליד בית התינוקות וחדר האוכל. אך אחרי שעות אחדות יצא לדרכו ונעלם .

לימוד פסנתר , צ'לו ותיאוריה והנגינה עם החלילן שאול בן מאיר

בגיל 8 בכיתה ב' התחלתי ללמוד נגינה בפסנתר עם מורה מקצועי: צבי רוזנשטיין. למדתי 6 שנים. בגיל 12 התחלתי ללוות את מסיבות השבת והחגים בחדר האוכל של חברת הילדים , בעקבות הדרכה קצרה של אחותי דליה על יסודות הליווי המוסיקלי . ואז התחלתי ללמוד תאוריה מוזיקלית באולפן האזורי למוזיקה, ואחרי שנתיים המשכתי ללמוד הרמוניה באופן פרטי אצל תיאודור הולדהיים בקיבוץ בית אלפא, אליו הייתי נוסעת כל שבוע בטרמפים . בגיל ארבע עשרה הפסקתי ללמוד פסנתר והתחלתי ללמוד נגינה בצ'לו אצל עוזי ויזל במשך שלוש שנים . באותן השנים הייתי מנגנת כל שבוע עם החלילן שאול בן מאיר . וכך הכרתי את הספרות לחליל ופסנתר או חליל ותזמורת .

מותו של אבא

בהיותי בת 10, בחופש הגדול עמדתי לנסוע לירושלים לבקר את אחותי דליה, שאצלה התארחו אבא ואמא בחופשת הקיץ. לפני לכתי אל הנהג שיסיע אותי לירושלים ניגש אלי הדוד יהושע ואמר: "את יודעת, שאבא חולה מאוד". יותר לא רציתי לשמוע. הבנתי מיד. רצתי לחדר כבשתי את פני בכרית ובכיתי. אחרי חצי שעה הלכתי אל הנהג שלגי , שהיה הנהג של חבר הכנסת שלמה לביא , שהיה חבר עין חרוד , ונסענו לירושלים. לא נתנו לי לראות את אבא. אמא קבלה את פני ונתנה לי נשיקה על המצח . זו הנשיקה היחידה שהיא נתנה לי בחיים . אחרי יומיים הייתה ההלוויה בעין-חרוד. ליד הקבר הספיד אותו משה שרת ראש הממשלה, שהיה חבר טוב שלו עוד מימי הגימנסיה הרצליה. הם היו במחזור הראשון של הגימנסיה, יחד עם עוד שני חברים טובים : אליהו גולומב שהקים את ארגון ההגנה, ודב הוז שהקים את חיל האוויר.

הילדה המורה

בגיל 11 בהיותי בכיתה ה' למדתי בבית הספר המשותף לעין חרוד ותל יוסף . זמן קצר אחרי תחילת השנה , פתאום בראשית השיעור נפתחה דלת הכיתה ונכנס המנהל שפרוני . הוא נשא את עיניו על פני הכיתה , וכשהבחין בי הרים את אצבעו ורמז לי לצאת אתו מהכיתה . המורה רבקה גרוס לא שאלה דבר והסכימה עם החלטתו של המנהל . יצאנו החוצה אל המרפסת שלפני הכיתה. שפרוני פנה אלי ואמר : המורה של כתה ג' חלתה . את מוכנה להיכנס אל כיתה ג' ולהיות אתם בשיעור הזה ? בתחילה מלאתי פליאה . חשבתי כמה שניות ארוכות , ואז אמרתי לו : רק רגע . נכנסתי חזרה לכיתה , הלכתי אל שולחני , לקחתי מן המגרה את ספרו של ביאליק "ספיח" שאז למדנו עם מורתנו , יצאתי מהכיתה והלכתי יחד עם שפרוני לכיתה ג' . נכנסנו לכיתה . הילדים ישבו בשקט וחיכו . שפרוני פתח ואמר : המורה שלכם חלתה . עכשיו סמדר תהיה אתכם . ויצא מן הכיתה . היבטתי על הכיתה . עשרות פנים מביטות בי , מחכים לראות כיצד יפול דבר . פתחתי את "ספיח" של ביאליק , קראתי כמה פסוקים , ואז פניתי את הילדים ושאלתי : מה אתם חושבים שבאמת קרה שם . התחילה שיחה מעניינת. קראתי עוד כמה פסוקים , ושוב שאלות ותשובות ושיחה מעניינת. פתאום הרגשתי שהדיאלוג הזה ממש מוצא חן בעיני . עובדה . עד היום אני אוהבת ללמד . אולי משום שאני מאוד אוהבת ללמוד . ולכן אוהבת ללמד . להפיץ ידע ותחושת הגילוי . שמחת הגילוי מלווה אותי עד היום . לפעמים בשל שמחת הלימוד אני שוכחת ללכת לישון בערב , ונשארת ללמוד עד השעות הקטנות של הלילה .

הטיול לתבור

 בשבת חורפית יפה של חופשת החנוכה יצאתי לטיול של שבת עם אמי (בוכנר – גרדי) וארזה אוסטרן בדרך לגבעת המורה. חשתי תשוקה עזה לטייל אל פסגת גבעת המורה שנחשבה בעיני "הגבעה של אבא" . הן הוא היה "המורה" . הלכנו שלושתנו לכיוון גבעת המורה , אך לא הגענו אליה . כבר היה מאוחר והשמש החלה לשקוע . למחרת הציעה המדריכה שלנו נינה גורן (פלס) שכיתתנו תלך (כמימים ימימה) אל הגלבוע . ואז הצעתי שאולי נלך הפעם אל גבעת המורה . נינה לא התלהבה מהרעיון והובילה את הכיתה שוב אל הגלבוע . ואני אמרתי : טוב . ואני אלך לגבעת המורה . מישהו מצטרף ? אף אחד לא ענה . – אז אלך לבד . ופניתי לדרכי . חציתי שדות והלכתי ישר אל גבעת המורה . אך במחצית הדרך לפתע התגלה לפני הר התבור בכל תפארתו ועגילותו המושלמת , ופיתה אותי ומשך אותי לשנות כיוון וללכת לקראתו . שוב חציתי שדות , עברתי ליד הכפר הערבי נעורה , והמשכתי בדרך לתבור . בשעה 12:00 הגעתי אל פסגתו . נזיר אחד ניגש אלי והציע לי תפוח ובסקוויט : אתה רוצה ביסקוט ? הודיתי לו . עליתי על גג שטוח אחד והתבוננתי בנוף הנרחב שהשתרע לרגלי מהרי השומרון דרך הרי הגלעד , הגולן , החרמון , והמשכו בצפון , הרי הגליל התחתון , המשך אל הרי נצרת ועד הים והכרמל ורמות מנשה והרי אפרים . כל הארץ פרושה לפני . זכרתי את סיפוריו של אבא כשהייתי כאן עם הכתה שלו לפני שלוש או ארבע שנים . זו הארץ שאבא אהב . זו הארץ שלי . הייתה לי תחושה של התעלות . עומדת הייתי על במתי ארץ . קרובה לשמים . הדרך חזרה החלה כאשר צעדתי אל שער המנזר ולפתע בא ג'יפ עם חיילים שעמד גם הוא לרדת מן ההר . חשבתי מהר : להרים יד לטרמפ ? היססתי ובסוף התביישתי וויתרתי . ואולם ברגע שהג'יפ עבר אותי החלטתי להתחרות בו ובמקום לרדת בכביש התחלתי לרוץ ישירות במורד ההר על האבנים המתגלגלות. ראיתי את הג'יפ יורד לאיטו בכל הסיבובים וחשבתי : מי יגיע ראשון לכביש הראשי . הג'יפ הגיע ראשון אבל אני כבר הגעתי לכביש הפנימי . אחרי דקות אחדות הגעתי לכביש הראשי . הרמתי יד לטרמפ . עצר לידי טנדר ובו פועלים ערביים שחזרו אחרי יום עבודה . עליתי מאחור וישבתי עם כל הפועלים הערביים שנסעו לעפולה . לא פחדתי כלל . בעפולה ירדתי , הודיתי לנהג ופניתי אל הטרמפיאדה לכיוון עין חרוד ובית שאן . אחרי כעשרים דקות עצר לידי עוד טנדר , שהביא אותי עד לכביש העולה לעין חרוד . עליתי ברגל והגעתי בדיוק לארוחת הערב . כשנכנסתי לחדר האוכל של חברת הילדים הופנו כל המבטים אלי בתימהון . ומישהו אמר : תרוצי מהר אל אמא שלך היא דואגת מאוד . מסתבר שבינתיים הזעיקו את המשטרה שיצאה לחפשני . וגם עופר אחי ומנחמקה אריאב יצאו רכובים על סוסים לחפשני . כשבאתי הביתה מצאתי את אמא יושבת על המיטה ופניה בתוך כפות ידיה . היא הרימה את מבטה : איפה היית ? כל היום אנחנו מחפשים אותך . עניתי בפשטות : הלכתי לתבור . ועכשיו אני ממהרת לתל יוסף לחזרה על הצגה שמביימת חיה שליטא . מיהרתי בדרך חורשת הזיתים לתל יוסף . בינתיים הודיעו למשטרה שהנערה נמצאה . באה המשטרה לעין חרוד , אבל אני כבר הייתי בתל יוסף . הודיעו למשטרה שאני בתל יוסף . עד שהגיעה המשטרה לתל יוסף כבר הסתיימה החזרה וחזרתי דרך חורשת הזיתים . בשלב זה התעייפה המשטרה מלחפש אותי ושבו לעפולה . הפסידו .

המפגש הראשון עם אלדד

עוד סיפור מגיל 12 . חודשים אחדים אחרי הטיול לתבור . בחופש הגדול נסעתי לירושלים לבקר את אחותי דליה , שגרה אז בשכונת הבוכרים ברחוב דוד 34 . באותם הימים היו לדליה כמה תלמידים פרטיים . אחד מהם , שלמד תיאוריה מוסיקלית , היה בעצם תלמיד של סולי , בעלה של דליה , שהיה פרופסור לפיסיקה באוניברסיטה העברית בירושלים \*. התלמיד הזה שמו היה אלדד גיברמן . באותו הבוקר הוא הגיע לשיעור אצל דליה , התיישב בכורסא בפינת הסלון הגדול והארוך וחיכה . בדיוק אז הגעתי אני . פתחתי את הדלת , וראיתי שבקצה הסלון הארוך יש מרפסת וממנה נשקף הנוף לעבר ההרים . מובן מאליו שהייתי מוכרחה לראות את הנוף . זו הפעם הראשונה שביקרתי בבית זה . נתתי זינוק ורצתי לעבר המרפסת . במרוצתי כלל לא הבחנתי שבפינה יושב סטודנט שחיכה לשיעור בתיאוריה . לעומת זאת הסטודנט דווקא הבחין בי ובמרוצתי , ולימים התוודה לפני שממש באותו הרגע גמלה בליבו ההחלטה : זו תהיה אשתי ! . והשאר - היסטוריה . באותו קיץ הוא היה בן 23 ואני בת 12 . היה עליו לחכות שש שנים עד שהגשים את מטרתו . כמעט כמו יעקב שחיכה לרחל .

מקור השמחה

בכיתה ח' נתנה לנו המורה רחל פרדקין לכתוב חיבור על הנושא : "שעה של שמחה בחיים". הזמן המוקצב לחיבור – 45 דקות . ישבתי וחשבתי וחשבתי ולא הצלחתי למצוא שעה אחת מיוחדת שבה הייתי מאושרת ללא גבול באופן יוצא דופן מתחושת החיים הרגילה שלי . ישבתי יותר מעשרים דקות מבלי יכולת לכתוב אפילו מלה אחת . לפתע הבריקה במוחי מחשבה מפתיעה , ומיד כתבתי את המשפט הבא :

שעה של שמחה בחיים , שחולפת אחרי שעה , אינה שמחה אמיתית . שמחה אמיתי אינה נמשכת שעה . היא שמחה עמוקה שקיימת כל הזמן בתוכי . מין מעיין של שמחה שנובע מתוכי וזורם בתוכי וזורם אל תוכי וצובע את החיים בשמחה עמוקה , שמחה קיומית . כי יש בחיים כל כך הרבה דברים יפים ומשמחים . צריך רק לראות אותם . זו אמנות החיים . צריך לדעת למצוא את הזווית הנכונה כדי לראות את היופי והשמחה והאהבה . זה היה רגע של הארה . סתם ככה באמצע שיעור בחיבור בכיתה ח' . התובנה הזאת מלווה אותי כל החיים .

ועדת התרבות וליווי מוסיקלי לאירועים כמו חגי מחזור ומסיבות חברת הילדים

גיל 14 . בתקופה זו הייתי מעורה בכל הפעילויות של ועדת התרבות של חברת הילדים . הייתי מכינה את מסיבות השבת ואת החגים הגדולים : הייתי מחליטה אילו קריאות יקראו , אילו שירים ישירו , שאותם הייתי מלווה בפסנתר . וגם הייתי מלווה את מופעי הספורט ההמוניים שהייתה מכינה המורה להתעמלות רות דגן . היינו יושבות שתינו ליד הפסנתר בחדר האוכל של חברת הילדים . היא הייתה חושבת על תנועות וקפיצות ומשחקי כדורים וחבלים ואני הייתי מנגנת לה , לבחירתה , וולסים של שטראוס וולדטויפל . ובסוף הייתי מנגנת בהופעות סוף השנה על הבמה הגדולה שבין עין חרוד ותל יוסף .

הופעות מחול

ולאחר זמן קצר השתתפתי גם בריקודים , ואז היו נגנים אחרים : חליל , כינור , אקורדיאון . הופעה אחת הייתה לפי מגש הכסף של אלתרמן . הייתה ההופעה שיצרה רבקה שטורמן , לשלושה משתתפים : האומה וחייל וחיילת . והייתה הופעה של שושנקה לשלושים רקדנים : בנוסף לאומה , החייל והחיילת , היה העם . בחזרה הראשונה נבחרה נערה מכיתה י' לרקוד את תפקיד האומה . אני ישבתי בצד וחיללתי את המנגינה . הנערה הייתה מתבלבלת כל פעם ולא זכרה את התנועות ששושנקה הראתה לה . חיה שליטא התחילה להתעצבן ולפתע אמרה אז אולי סמדר תרקוד את תפקיד האומה ! שאלתי ומי ינגן ? ענתה חיה : כבר נמצא מישהו . אני כבר היכרתי את הריקוד של האומה רק מהסתכלות על הדגמותיה של שושנקה . החזרות התקדמו יפה ואז הוחלט שצריך לתפור לי שמלה שתתאים לתפקיד האומה . את התלבושות תפרו דווקא בתל יוסף . הודיעו לי שעלי ללכת אל התופרות בתל יוסף . הלכתי , כרגיל דרך חורשת הזיתים , למדוד את השמלה , שהייתה לבנה מבד שיפון מכווץ עם אבנט כחול עם שולי זהב . היא הייתה מהודרת ומפוארת מאוד . בהופעה התרגשתי מאוד . התחלתי את הריקוד כשאני סגורה ומכווצת כמו בתוך קונכיה , ולאט לאט נפתחתי וצמחתי ועליתי וגבהתי ופרשתי זרועותי כמו השכינה , שפורשת כנפיה על העם והארץ . בסוף ההופעה הלכתי אל מאחורי הקלעים להחליף את הבגדים . ניגשה אלי חיה שליטא עם חיוך גדול ואמרה : את היית כמו מלאך וחיבקה אותי בחום .

ראשית החיזור של אלדד

עוד מגיל 14 . בתקופה זו החל אלדד לבקר בעין חרוד פעם בחודש , אחר כך פעם בשבועיים . אלדד היה בדיוק בן גילה של אילה . ושניהם היו יושבים על המדרגות של ביתנו , מפצחים שקדים שאלדד היה מביא מקיבוץ ברעם , שבו היה גר באותה התקופה . ושניהם היו מדברים פוליטיקה . המון פוליטיקה . אני לא הייתי שותפה לשיחות אלה . מתוך כך הבנתי שאלדד היה בא לבקר את אילה . יום אחד אחרי הצהרים , כאשר עבדתי בגינת בית הספר בהדרכתה של אמא . פתאום הופיע אלדד ופנה אלי : את רוצה לצאת לטיול ? עניתי : אבל אני באמצע העבודה . אלדד : כבר דיברתי עם אמא שלך . זה בסדר . אמרתי : אבל אילה איננה כאן . והוא ענה : אז יהיה בלי אילה . היססתי עוד כמה רגעים ובסוף הסכמתי והצטרפתי אליו ונסענו במכוניתו להר התבור (ידידי משכבר הימים) . לאלדד היתה מכונית הילמן קטנה ואפורה . למעטים בארץ היו מכוניות . אבל אלדד היה נכה מלחמת השחרור . הוא נפצע בקרב על משטרת עירק סואידן ליד קיבוץ נגבה . בקרב זה הוא איבד רגל . לכן משרד הביטחון העניק לו רכב רפואי . ובאותו אחר הצהרים יפהפה נסענו להר התבור . השיחה התגלגלה על דא ועל הא , ומסתבר שהוא היה יותר ביישן ממני . היה נעים ויפה וזהיר . בפעם הבאה הוא כבר לקח אותי לטיול בגליל ועד ברעם – קיבוצו . הטיול הבא היה לאילת ! באותם הימים הוא סיים תואר שני בפיסיקה באוניברסיטה העברית בירושלים וקיבל עבודה במכון וייצמן כדוקטורנט במחלקה לפיסיקה .

 אלדד המיוחד צריך לומר כמה מלים על אלדד . הוא היה אמביציוזי מאוד . היות שהוא איבד רגל במלחמה , הוא רצה להוכיח לעולם שאינו נופל מבעלי שתי רגלים . הוא טיפס על המצדה בשביל הנחש (טיפוס תלול ארוך ומייגע) . הוא ארגן לעצמו סנפירים והיה שוחה בים (וגם בבריכה) . הוא החליט שהוא רוצה ללמוד לטוס . הוא קרא והתרשם מאוד מהספר "הטייס הקיטע" והחליט שאם אלכסיי מרסייב שהיה קטוע שתי רגליו במלחמת העולם השניה אך המשיך לתפקד כטייס אמיץ ללא חת , גם הוא יוכל להטיס מטוס . היה לו חבר צחיק יבנה , שהיה מפקד בית הספר לטייס של חיל האוויר . אלדד ביקש ממנו שיקבל אותו כתלמיד . צחיק השיב שזו אחריות גדולה מאוד , ואם אלדד ישיג את אישורו של בן גוריון ראש הממשלה הראשון של מדינת ישראל , הוא יסכים לקבלו לבית הספר לטייס . אלדד לא היסס לרגע , נסע במכוניתו לשדה בוקר , הציג את עצמו לפני בן גוריון ושטח לפניו את בקשתו . בן גוריון התרשם עמוקות מסיפורו של אלדד ורשם לו את האישור הדרוש . חזר אלדד אל צחיק שקיבלו לקורס טייס .

סיפור נוסף : במכון וייצמן במחלקה לביולוגיה היה מדען בריטי ממוצא גרמני , זונדהיימר . קראנו לו זונדי , שהתיידד עם אלדד וסיפר לו שהוא רוצה ללמוד לטוס . אלדד פנה אל ידידו צחיק . אך הפעם צחיק סרב . אמר אלדד : אין בעיה , אני אלמד אותך . ומניין נשיג מטוס ? מסתבר שאותו זונדי היה עשיר מופלג . והוא קנה מחיל האויר מטוס פוקר שכבר לא היה בשימוש (כי היה קצת מסוכן) . השיעורים החלו , לפעמים בסכנת נפשות . סיפור הנחתת המטוס הזה לא היה קל , ופעם אחת כמעט הסתיים בהתרסקות , אך ברגע האחרון ניצלו המטוס ויושביו . אבל בין השיעורים אלדד היה לוקח את המטוס לטיוליו הפרטיים , שבהם אני הייתי הנוסעת היחידה . היה זה מטוס דו מושבי . אלדד לקח אותי לטיולים במטוסו לגליל , לאילת , או סתם טיול בשמי הארץ ונחיתה בשדה דוב ליד תל אביב . בנוסף לכך אלדד החליט לעבור קורס צניחה , כולל צניחה לים . ובנוסף לכך אלדד החליט לעבור קורס צלילה עם בלוני אוויר באילת , ובנוסף לכך גם קורס צלילה של אנשי צפרדע עם בלוני חמצן (לא אוויר) , שזה הרבה יותר מסוכן , ויכול להסתיים , אם לא מדייקים בכל פרטי מהירויות הצלילה והעליה אל פני המים – בעיוורון ! זה אלדד . בהיותו בן 17 החל גיוס מאסיבי לפלמ"ח . אלדד ויתר על שנת הלימודים האחרונה והצטרף לאימונים ולקרבות . וכשאני הייתי בת 17 הודיע לי אלדד שכיתה י"ב היא מיותרת לחלוטין . מוטב שאעזוב את הקיבוץ , ואלך ללמוד מוסיקה באקדמיה בתל אביב , וממילא נתחתן , ועוד חודשיים הוא יסיים את הדוקטורט וניסע לאמריקה . היה לי מוזר להתייחס לתוכנית הבזק הזאת . אבל הוא חזר וחזר על תוכניתו זו , עד שבסוף הסכמתי . (אלדד היה כמו הסנטור הרומאי קאטו , שמדי יום ביומו היה קם באספת הסנטורים ברומא ומכריז : "צריך להרוס את קרתגו!" ובסוף הרומאים באמת ניצחו את קרתגו , אחרי שחניבעל ספג תבוסה מרה בנסותו לחצות את הרי האלפים עם צבאו ופיליו) . אז מסתבר שהוא שיכנע גם אותי . למרות שבחלומותי לעתיד ראיתי את עצמי חיה בקיבוץ , מלמדת מקצועות רבים וגם מוסיקה ומחול . הן אני אוהבת ללמד) .

הרצאות במוסיקה ומקהלת האיחוד

בגיל 15 התבקשתי להדריך חוג למוסיקה קלסית לקבוצת נערות ונערים בגיל 13 , 14 . היינו נפגשים במועדון למשך שעה אחרי הצהרים . היה לנו פטיפון עם מחט פלדה שהיה צריך להחליף אחרי נגינה של תקליטים ספורים , וכל תקליט היה מנגן עד 3 דקות , ואז צריך היה להפוך אותו לצידו השני . התקליט היה מסתובב 78 סיבובים בדקה , וכל הזמן היצירות היו נקטעות ונמשכות אחרי הפיכת התקליט או מעבר לתקליט אחר . לא היו מפגשים רבים , אך אלה הכינו אותי לקראת עיסוקי היום : מרצה ומסבירת מוסיקה בכל רחבי הארץ . באותה שנה משכה אותי ציפי אשכנזי מעין חרוד לבוא אתה לכנס מקהלת האיחוד במשמר השרון . נסענו שתינו בטרמפים אחדים מעין חרוד עד קיבוץ משמר השרון ונכנסנו (באיחור) לחזרת המקהלה. המנצחים היו , לסירוגין , גארי ברתיני ויהודה שרת . במקהלה שרו קיבוצניקים מאחרי הצבא ומעלה . אני הייתי בת 15 . אבל אף אחד לא הרגיש . הצטרפתי מאחורי המקהלה אל הטנורים ושרתי אתם . בהפסקה הצטרפתי אל קבוצת הסופרן . אף אחד לא שאל בת כמה אני . הכינוס הבא היה בחורף בקרית ענבים ושלושת ימי הכנס ירד שלג וכיסה את ההרים סביב , ("כנס השלג" הזכור לטוב) . באחת החזרות המקהלה חולקה לקולות ולכל קול היה מדריך . לסופרן , לאלט ולבס היו מדריכים , אבל מי ידריך את הטנורים ? מישהו אמר : שסמדר תדריך את הטנורים . לא התנגדתי . ופתאום מצאתי בקבוצת הטנורים את עזרא מתל יוסף , שהיה המורה שלי לזמרה בבית הספר בשנה שעברה . הוא היה אולי בן 35 , ואני בת 16 . אבל לא התבלבלתי וניהלתי את החזרה באינטנסיביות רבה , עד שכולם ידעו את כל התפקידים באופן מניח את הדעת .

עזיבת עין חרוד

בגיל 17 , בסוף כיתה י"א ניגשתי למזכירות עין חרוד . המזכיר בוכנר היה לבדו בחדר המזכירות . אמרתי לו בפשטות שבשבוע הבא אני עוזבת את המשק . פניו נפלו . הוא אמר בעצב : חבל מאוד . אני מצטער לשמוע . לא ידעתי בדיוק איך לנחם אותו . עמדתי עוד זמן קצר מבלי לומר דבר , ואז פניתי אל הדלת ואמרתי : אז שלום ולהתראות . הוא ענה בקול רפה להתראות . והלכתי . אך שבועיים או שלושה לפני כן הזמנתי את חברי עין חרוד לקונצרט פרידה שניגנתי עם החלילן שאול בן מאיר (אז קראו לו שאול שעשוע) , שהיה מבוגר ממני בשנה . הציבור בא בהמוניו . בתוכנית הקונצרט היו סונטה לחליל ופסנתר בסי מינור של באך, אנדנטה לחליל (ותזמורת) ופסנתר בדו מז'ור של מוצרט . סונטה לחליל ופסנתר של תיאודור הולדהיים , ועוד יצירות קצרות אחדות של מלחינים צרפתיים . איך היה אומר דוד מלץ , הסופר , שהיה גם המורה שלי לספרות : "כאשר נשמעים צלילי מוסיקה בחדר האוכל יורדת קדושה על האולם".

החתונה

גיל 17 וחצי .כשעזבתי את הקיבוץ עברתי לגור אצל הוריו של אלדד בלה וגבריאל גיברמן ברחוב בלוך 35 בתל אביב . נרשמתי והתכוננתי ללימודים באקדמיה למוסיקה בתל אביב . לשם כך הלכתי עם הרי גולומב ללמוד שיעורים אחדים פרטיים אצל מרדכי סתר . אבל אחרי כשלושה חודשים עברתי לגור עם אלדד ברחובות בביתו של המדען אהרון ניר שנסע לשבתון לארה"ב . חלקנו את הבית הזה בן שלושת חדריו עם הזוג שזה עתה נישאו : ווה וזאב וגר . החברות אתם נמשכה ונמשכת עד היום – 60 שנה ! ואחרי חודשים אחדים , בתאריך עגול שבעגולים 1.1.1960 לאחר שמלאו לי 18 , ב 26.11.1959 התחתנו . היה זה על המרפסת של משרד הרבנות ברחוב יעקב ברחובות - מקום בלי תואר ובלי הדר . בלי קישוטים בלי מוסיקה ובלי שום כיבוד . אפילו המשפחות לא היו מוזמנות . הכל מבחירתו של אלדד . אני הייתי שקטה וצייתנית . רק דליה אחותי אמרה : מה ? לא יתכן . אני באה לחתונה . רק היא הייתה בחתונה מכל המשפחה הגדולה והמסועפת שלי . היו כמה מדענים : זאב וגר , גבי גולדרינג , אולי גם גדעון יקותיאלי . אבל לא היו אפילו עשרה גברים . אז הרבי קרא לשני הולכי רגל מהמדרכה שליד , והם השלימו את המניין הדרוש .

האקדמיה למוסיקה בתל אביב , וה"כנופיה" בביתו של הרי

בגיל 18 הלכתי ללמוד באקדמיה למוסיקה בחוג לתיאורטיקאים , וגם למדתי פסנתר אצל ולטר אופהויזר . המורים באקדמיה היו מוסיקאים ידועי שם : בניצוח - גארי ברתיני , בהרמוניה וקונטרפונקט - מרדכי סתר , בקומפוזיציה – אלכסנדר בוסקוביץ' , בסולפג' – יחזקאל בראון . באותם הימים היה הפסטיבל הראשון למוסיקה קולית באבו גוש . המנצח זיגי שטדרמן ביצע את המתיאוס פסיון של באך . בהפסקה שבין שני החלקים נפגשו ארבעה חברים : הרי גולומב , חיהלה (לימים עדי עציון) , החבר שלה מאיר , והחברה שלה יונה . הם התיישבו בצל אחד העצים ושרו בארבעה קולות את הפאוואן הידוע "בחיוכים של נועם" . חיהלה פנתה אל הרי וביקשה שיסביר לה את היצירה המונומנטלית של באך . קבעו ארבעת החברים פגישה בביתו של הרי , הלא הוא ביתה של עדה גולמב , ברחוב יהושע בן נון 6 בתל אביב לשמיעת ולימוד המתיאוס פסיון של באך . לאותה פגישה הרי הזמין גם אותי . והוסיף שאולי נשיר בארבעה קולות . שמחתי . מיד אספתי את כל התווים שקיבלתי בחזרות של מקהלת האיחוד ובאתי לערב אצל הרי . היינו חמישה . הרי סיפר מעט על יצירתו הנשגבת של באך , שמענו את החלק הראשון - שעתיים . ואז שרנו את "בחיוכים של נועם" . ואז אמרתי : בואו נשיר את השיר הנפלא הזה . וחמשתנו הצטופפנו סביב התווים ושרנו . (רק מאיר לא ידע לקרוא תווים . אבל הוא השתדל) . שרנו עוד כמה שירים . אך שבועיים לאחר מכן הרי הזמין עוד כמה קוראי תווים , ואז אחרי ששמענו את המחצית השניה של המתיאוס פסיון של באך , התחלנו לשיר . וכל פעם אמרתי : אבל את השיר הזה מוכרחים לשיר , הוא כל כך יפה . ועוד ועוד עד שעה שתיים בלילה . ועדה כל הזמן מגישה תה לשרים . ואז הרי אמר : בואו ניפגש שוב בעוד שבועיים ונמשיך לשיר . כולם הריעו בשמחה , וכך נולדה "הכנופיה" . במשך 10 שנים כל שבועיים היינו מתאספים אצל הרי בימי שישי בערב ושרים שירי מקהלה בארבעה קולות . ומי לא היה באותם ערבי שירה : גארי ברתיני , אבי אוסטרובסקי , עדי עציון , לוסי אייג , נחמה הנדל , גילה ירון , ועוד רבים וטובים .

הציפור הכחולה

עדיין בגיל 18 , התארגנה מסיבת פורים של המחלקה לפיסיקה במכון וייצמן בביתנו – ביתו של ניר ששכרנו עם ווה וזאב וגר . אני התחפשתי ל"ציפור הכחולה" . לקחתי פיסת בד גדולה כחולה שקופה החזקתי בקצותיה , ונופפתי בה כבכנפים של הציפור הכחולה , הקלטתי את הליווי של השיר ששר אז פראנק סינטרה עם בתו , וכתבתי את המלים בעברית (בית אחד) ובאנגלית (בית שני) כי היו כמה מדענים מחו"ל , ושרתי עם הליווי :

"למה זה כה הרבה תחפשו אחרי / כה קרוב ללבבכם הנני , ידידי ./ את הדרך לאושר בחפץ אורכם / אבל אל תשכחו , קחו אותי עימכם . I'LL make you so happy where ever you are / , and I'll show you the way to the happiness star / , but please , don't forget me , I am not so far /. Now try to find out what today is Smadar ?

היה זה בעקבות מחזהו של מטרלינק "הציפור הכחולה" שראיתי בגיל 12 בהבימה .

ארצות הברית

בהיותי בת 20 אלדד סיים את הדוקטורט שלו בפיזיקה גרעינית , ונסענו לארצות הברית לבוסטון . אלדד עבד ב - M.I.T במחלקה לביופיסיקה , ואני למדתי בבית הספר למוסיקה שבקמברידג' Longy School of Music שליד אוניברסיטת הרווארד Harvard University . שם סיימתי את הדיפלומה - Senior Diploma בפסנתר ובהוראת פסנתר . המורים היו מצויינים . בית הספר למוסיקה היה נפלא . המנהל היה ממוצא הולנדי : ניקולאס ון סלייק . מהרגע הראשון מצאנו שפה משותפת . וכל בוקר הייתי מגיעה ללונג'י חצי שעה לפני השיעורים , דופקת קלות על הדלת הפתוחה של חדר המנהל , מציצה פנימה , והמנהל היה קורא בשמחה : בואי בואי שבי . והיינו משוחחים בעיקר על באך ועל ברטוק . המורה לפסנתר - גרגורי טאקר , שהיה יהודי , היה מורה נפלא . אהבתי אותו מאוד , ובתום לימודי וחזרתנו לארץ , הזמנתי אותו לבקר אותנו בישראל . ואחרי שנתיים הוא באמת בא עם אשתו , והם גרו שלושה שבועות בביתנו , ולקחנו אותם לטיולים בכל רחבי הארץ . בבוסטון חיינו בצמצום רב . אני לא עבדתי , ואלדד קיבל משכורת די מינימלית . בנוסף לכך בזמן שהותנו שם אביו של אלדד הלך לעולמו , והיינו צריכים לקחת הלוואה של 800 דולר כדי לממן את טיסתו של אלדד לארץ להלוויה . באותם הימים היינו חיים שנינו על 5 דולר לשבוע ! היינו "עניים" . אהבתי את הצמצום הזה . יכולתי אפילו להוריד את הסכום ל 4 וחצי דולר . אבל לא עשיתי כן . משום שבסופרמרקט Stop and Shop בעבור 5 דולרים הייתי מקבלת בולים , שבעזרתם קיבלתי כלי Corning המיוחדים שהבאתי אחר כך לארץ כמתנות לבני המשפחה . בחודשיים האחרונים אפילו לא הייתה לנו מכונית . היא לא עברה את הטסט השנתי לקראת החורף . אז הלכנו ברגל . נפלא . ירדתי במשקל , והייתי בכושר מצוין מרוב הליכות . אהבתי "להיות עניים" .

בארצות הברית היינו שנתיים וחצי . בסוף השנה השניה , כשסיימתי את לימודי בלונג'י , יצאנו למסע חוצה יבשת אמריקה הצפונית – מסע מחוף אל חוף . ביקרנו כמעט בכל הפארקים הלאומיים של ארצות הברית . המכונית שלנו לא הייתה משובחת ביותר . ומידי פעם היינו נכנסים למוסך לתיקונים . אני הייתי מביטה בנופים הנפלאים שהתגלו לנו בדרך והייתי קוראת בהתרגשות : תראה איזה צוקים שגיאים ! תראה הנה אילה קופצת בשביל שביער ! תראה הנה נחל חמוד והנה מפל מזנק מראש הצוק! ואלדד היה אומר : תקשיבי למנוע , את שומעת את הדפיקות . אני מחפש מוסך קרוב . למעשה אני תכננתי את כל מסלול הטיול : מבוסטון במסלול הצפוני עד סן פרנציסקו , דרומה ללוס אנג'לס ומזרחה בנתיב הדרומי בחזרה לבוסטון . ואלדד מדי פעם היה שואג : שגעון ! ואני הייתי מתפוצצת מצחוק.

חזרה לארץ , רחובות . הוראת פסנתר וההצגות המוסיקליות .

בגיל 23 , ב 18.1.1965 חזרנו לארץ . לרחובות . לדירה די מרווחת (4 וחצי חדרים) בקומה שלישית ברחוב אייזנברג 8 . אלדד התחיל לעבוד במחלקה לביוכימיה במכון וייצמן . ואני התחלתי ללמד פסנתר . עד סוף שנת הלימודים – (סוף יוני) כבר היו לי 16 תלמידים . ובשנה השניה כבר היו לי 25 תלמידים ! אז עלה בדעתי לבנות מסיבת סיום השנה מיוחדת - לא סתם עם קונצרט תלמידים , אלא חשבתי לחבר את כל קטעי הנגינה להצגה אחת עם תלבושות וסיפור ומשחק ושירה וכמובן עם נגינה . במשך חמש שנים כתבתי חמש הצגות . והעליתי אותן במשך 18 שנה ! . (הן נמצאות כולן באתר שלי : סמדר כרמי גיברמן) .

הולדתו של תומי

בגיל 26 , ממש ביום ההולדת שלי ב - 26 בנובמבר 1967 נולד בני הבכור - תומר . חמש שנים אחריו ב 1973 , ב 14 בינואר נולדה בתנו מורלי . לימים שינתה מורלי את שמה מ"מורלי גיברמן" ל – "מור כרמי" .

השם תומר נולד מהשם תומאס . אלדד אהב את רעיונותיו של התיאולוג , הפילוסוף , הנזיר הנוצרי וגם המורה באוניברסיטה , שכתב ספרים חשובים בתיאולוגיה ופילוסופיה בסוף ימי הביניים : **תומאס אקווינאס** 1225 - 1274 . לפני שתומר נולד קראנו לו בשם חיבה : תומי . אחרי הלידה , שהתרחשה אחרי הצהרים , העבירו אותי מחדר הלידה אל מיטה קצרה מכפי מידתי , והשאירו אותי במסדרון . לא יכולתי לישר את הרגלים . הייתה זו מיטת נוער . כל הלילה לא ישנתי . התהפכתי מצד אל צד עם המחשבה המנקרת : לא נוח לי . בזכות זאת , חשבתי כל הלילה מה יהא שמו של הרך הנולד . שמות רבים סובבו במוחי . ורק בחמש לפנות בוקר , פתאום הבריק השם במוחי כברק - תומר !!! הוא היה הראשון בארץ עם השם הזה . בתשע בבוקר הגיע אלדד . מיד אמרתי לו את השם - תומר . הוא הסכים מיד .

המסיבות המשפחתיות

בגיל 26 . כשתומי נולד חפצתי שהמשפחות שלנו יכירו אותו . ולכן לכבוד הברית הזמנתי את אמי , אחי ואחיותי ואת אמו ואחותו של אלדד לחגוג את הולדתו של תומי . הייתה מסיבה קטנה ונחמדה . ואז החלטתי לאסוף את המשפחה המצומצמת הזאת שלוש פעמים בשנה . כדי לחגוג את ימי ההולדת של בני המשפחה , וכדי להעלות את זכרו של אבא , בקריאה מכתביו וסיפורי חייו . בהיות תומי בן שנתיים ורבע , חשבתי שעכשיו אפשר להזמין גם את הדור הצעיר , כדי שתומי יכיר את בני ובנות דודיו ודודותיו . אז כבר עברנו לגור בדירה מרווחת יותר ברחוב רופין 15 . המסיבה הייתה מוצלחת ביותר . הדוד סולי הפליא לנגן בתוף הדוד הגדול , כאשר שאר בני המשפחה מנגנים על כלי נקישה רבים אחרים . שרנו וניגנו ושמחנו מאוד . מאז הפכו המסיבות המשפחתיות לאירוע גדול של פעם בשנה , כאשר כל מי שיכול מנגן קטע או שניים . דליה וסולי היו מנגנים בארבע ידים יצירות של שוברט וברהמס . עופר ואני היינו מנגנים סונטות לכינור ופסנתר של באך , מוצרט , בטהובן , שוברט ואחרים . פעם גם ניגנתי בצ'לו עם דליה ועופר את הפרק השני של הטריו אופוס 99 של שוברט , והילדים ניגנו את הקטעים שלהם . וכמוןבן היינו חוגגים ימי הולדת עם נרות ופרחים ומתנות. וגם תחרויות היתוליות , וחידונים - שאשכול היה מכין - חידון בתנ"ך , וחידונים בידע משפחתי . ואנשים היו מספרים מה עבר עליהם בשנה האחרונה . המסיבות היו נמשכות מ11:00 בבוקר עד שש בערב אם לא יותר . והיו מעירי הערות הומוריסטיות , כמו תומי וגם אלדד . והיו הרבה צחוקים , והיה כף גדול . 30 שנה נמשכה מסורת המסיבות המשפחתיות בביתי . ואז בעקבות חזרתו בתשובה של אופיר , עברו המסיבות לעין חרוד , בעיקר בפסח , למחרת ליל הסדר . כך עוד 20 שנה . ואז עברו הכנסים המשפחתיים לגן נר , אל ביתו של מורן . ועכשו מה יהא בגורלם של הכנסים המשפחתיים ?

כלי המוסיקה

כשתומי היה בן שנתיים וחצי ואני בת 28 וחצי , עברנו לגור ברחוב רופין 15 בדירה מרווחת יותר . אלדד היה נדיב מאוד . ראשית , לפני נסיעתנו לארצות הברית הוא קנה לי פסנתר כנף מפירמת בקשטיין . וכשהתחלתי ללמד פסנתר ברחובות הוא קנה לי עוד פסנתר גרמני , זקוף מתוצרת שימל . סוס עבודה מצוין . כשעברנו לרחוב רופין הוא קנה לי צ'מבלו מתוצרת נויפרט (כמו הצ'מבלו שעליו ניגן קרל ריכטר) . אחרי זמן לא רב הוא קנה לי עוגב חשמלי מתוצרת ליפ Lipp. אלדד הזמין מגרמניה את כל הכרכים של יצירות באך לעוגב והתחלתי ללמוד לנגן עליו לבד .

מינכן , גרמניה

כשהייתי בגיל 33 אלדד היה זכאי לשנת שבתון . הוא החליט לנסוע למינכן ולעבוד באוניברסיטה של מינכן במחלקה לביולוגיה . תומי היה בן שש וחצי ומורלי הייתה בת שנה וחצי . תומי הלך לכתה א' , ומורלי הייתה אתי בבית . גרנו בשכונת Westkreutz ברחוב Radolfzell 9A בקומה 11 ובימים יפים היינו רואים את הרי האלפים ומתרגשים מאוד . שנה שלמה לא עבדתי . ורק שרתי (2 חזרות בשבוע) במקהלת באך ממינכן Muenchener Bachchor בניצוחו של קרל ריכטר . וגם קיבלתי אצלו שיעורים בנגינה בעוגב . כדי להתאמן בנגינה בעוגב הייתי הולכת בלילה אחרי שהילדים הלכו לישון לאחת הכנסיות ומתאמנת על העוגב . היה קר מאוד בכנסיות ויותר משעה לא הייתי מחזיקה מעמד . הייתי קופאת מקור . וגם ההליכה ברגל בשלג בחורף הגרמני הייתה מקפיאה אותי לחלוטין . המקהלה הייתה מופיעה כמעט כל שבועיים או שלושה בכנסיות שונות , וכל חודשיים או שלושה היו לנו קונצרטים גדולים גם במינכן , גם בזלצבורג , גם בכנסיות גדולות ברחבי גרמניה . שרנו את המיסה הגדולה של באך , את המתיאוס פסיון של באך . את סטאבט מאטר של דבוז'אק , אליהו של מנדלסון , המשיח של הנדל ועוד יצירות גדולות וחשובות . הייתה זו חווית שירה מרגשת ביותר .

בהיותנו בגרמניה ערכנו טיולים גדולים לערים עתיקות בגרמניה , לאיטליה , לסקנדינביה – דנמרק , שבדיה ונורבגיה . הכל עם אוהל קטן "ומאוורר" ושקי שינה .

הנסיעה לבד ללונדון , פריז ומינכן

**בגיל 35** בחופשת הקיץ אמרתי לאלדד : עוד לא היינו בצרפת ובמיוחד בפריז . אלדד אמר : אני לא אוהב את הצרפתים . והוא כבר היה בצרפת ובפריז , כאשר חזר מלימודיו באנגליה בדרך חזרה לארץ . השבתי לו : אבל אני לא הייתי בפריז . השיב אלדד : אז תסעי לבד . טוב , עניתי לו . ובאמת נסעתי לשלושה שבועות : 9 ימים באנגליה , 9 ימים בצרפת ושלושה ימים במינכן . הייתה זו נסיעה מהפכנית בשבילי . נסיעה מכוננת . עד אז אלדד היה כל כך דומיננטי במשפחתנו הקטנה , שבשביל שלום בית אני תמיד ויתרתי . לא התווכחתי , לא סרבתי , פשוט הסכמתי ושתקתי . ולפתע - אני לבד מול העולם . סולי צלצל אל משפחתו וחבריו באנגליה , וביקש מהם שיקבלו אותי יפה . דליה צלצלה אל חברתה אילה ברינקר בפריז וביקשה אותה שתקבל אותי יפה . שלהבת פריאר צלצל אל ידידתו בפריז , וביקש שתקבל אותי יפה . השטיח האדום ניפרש לפני . באנגליה ניסו בני המשפחה של סולי לארגן מפגש משפחתי , אך ללא הצלחה . מה טוב . כך פגשתי כל אחד ואחד מהם לחוד , והיו לנו שיחות גלויות , כנות ואינטימיות . פגשתי את הדודה מלכה , את ילדיה : איבור וג'וסלין , את דני ואשתו ואת אדל ובעלה , וגם את ברניס ואת רודי (כל אחד לחוד) , ואת הלן ווילקינסון בסאסקס , ואת מלקום וברנדה בנוטינגהם , ואת ידידיו של סולי באוקספורד , ואת מר פריש אשתו ובנו בקמברידג' . וגם ראיתי כמה הצגות נפלאות בלונדון ובסטראטפורד על נהר אייבון. וכשטסתי מלונדון לפריז בחצות הלילה , ראיתי את כל ים האורות וראיתי בהם ים של לבבות שותתים , והדבר ריגש אותי מאוד . כך קרה גם בפריז . פגשתי את אילה ברינקר , את חתן פרס נובל בביולוגיה פרנסואה ז'אקוב ואשתו הפסנתרנית . ואת ידידתו של שלהבת פריאר ובעלה הרופא (שכחתי את שמה). והעיקר , פגשתי את האורגניסט הצעיר פאטריק , בכנסיה שעל האי שמאחורי הנוטרדאם . שנינו ניגנו לסירוגין בעוגב והתיידדנו על המקום . ניגנתי קטעים רבים שזכרתי בעל פה , ובהם הפסקליה בדו מינור של באך . ומאותו יום נפגשנו בכל יום בכנסיה אחרת וניגנו בעוגב שלה . ואחרי שבעה ימים , ביום ראשון בבוקר , בטקס התפילה , בקתדרלת סנט פול המפוארת ניגנתי בסיום הטקס את הפסקליה בדו מינור של באך ! ופטריק עבד קשה לשנות כל הזמן את הרגיסטרים . הוא היה ממש וירטואוז בתחום הזה , וגם בנגינה בעוגב . היה זה ניצחון גדול . למחרת נפגשנו בפעם האחרונה לפני טיסתי למינכן . ישבנו בבית קפה קטן ליד הנוטרדאם . שוחחנו גם על משפחותינו . הראיתי לפטריק תמונות של ילדי הקטנים , ואמרתי לו : יום אחד גם לך יהיו ילדים נחמדים . והוא הניד את ראשו ואמר : לא , לא . למה לא ? שאלתי . הוא שתק שתיקה ארוכה ואז פתח את ליבו : יש לי חבר . וסיפר על קשריו עם בחורים , עם פרטי פרטים . התרגשתי מאוד . זו הפעם הראשונה שאני שומעת ווידוי כה אינטימי בנושא זה . אחר כך התכתבנו במשך שנים . בגרמניה הייתי עוד שלושה ימים , ופגשתי את חברותי ממקהלת באך , ועוד חברים . אך היות שכל מי שפגשתי לא ידע אנגלית , לא הייתה לי ברירה והייתי חייבת לדבר בגרמנית . וביום השלישי (כמו שכתוב בתנ"ך) זה פתאום קרה . התחלתי לדבר בגרמנית ! איזה נס .

 בנסיעה אחרת לפריז , נפגשתי שוב עם פטריק . והוא לקח אותי לנגן בעוגב הגדול של הנוטרדאם . העוגב הזה עבר שיפוץ דיגיטלי בזמן האחרון , והיו לו יותר מ 400 רגיסטרים ! לכן היה צמוד לידו אדם מומחה לרגיסטרים , וכל מי שרצה לנגן , היה חייב להעזר בו . אני זוכרת שביקשתי ממנו שיכין לי צליל עשיר לפתיחה של הפנטזיה בסול מינור . הוא בחר מה שבחר , ניסיתי , ואמרתי : בבקשה קצת יותר גוון אבובי . הוא שינה משהו . בבקשה קצת יותר גוון קלרינטי . ושוב הוא שינה משהו . עד שהייתי מרוצה לחלוטין מהצליל . אחר כך ביקשתי להכין את השילוב הבא , וזה שאחריו . עד שכל הצירופים היו מוכנים מראש ויכולתי לנגן ברצף את כל היצירה . הן הכל היה ממוחשב ! הייתה זו חוויה בלתי רגילה . העוגב של הנוטרדאם בפריז !!!

בטיול הזה פתאום הבנתי שאני יכולה לשוחח עם אנשים על נושאים שמעניינים אותי ואותם, שיחות ממושכות ומעניינות , בניגוד לשיחות בנוכחות אלדד שהנושאים בהם היו הנושאים שהוא אהב והיה בקי בהם עד לפרטי פרטים : פוליטיקה , כלכלה , צבא , והיסטוריה גרמנית. נושאים אלה רחוקים מלבי , ואינני מבינה בהם ואינני מתעניינת בהם .

מבשרת ציון

כשרק עברנו אל הבית המרווח ברחוב רופין ברחובות עמדנו אלדד ואני ליד חלון המטבח , הסתכלנו בשקיעת השמש ואלדד אמר : יותר אינני משקיע בבתים . אם יהיה קצת כסף , נצא לטייל בעולם . חשבתי רגע ואמרתי : ולי לא היה איכפת לגור בבית קטן בהרים . . .

האמירה הקטנה הזאת עוררה באלדד את תשוקה למלא אחר בקשתי . והוא החל לחפש פינה יפה בהרים , הרי ירושלים , כדי לבנות בה את הבית הקטן , בית החלומות שלי . שש שנים הסתובב אלדד בהרי ירושלים , עד שמצא את המקום בו לימים הוא הקים את ביתנו המפואר , בו אני גרה עד היום (2020) . עברנו לגור בו בראשית יולי 1979 .

המעבר מרחובות למבשרת חל בשבוע הראשון של חודש יולי 1979 . הבית לא היה גמור . אבל היה החופש הגדול , אז כולנו התגייסנו לעבודות צביעה (של החלונות , מעקה העץ לאורך המדרגות , תריסי העץ ודלתות העץ) , כוחלה (בין האריחים שבמרפסות ) וכמובן נקיונות . לאט לאט הבית קיבל צורה של בית , שאפשר לגור בו . בראשית שנת הלימודים הילדים הלכו לבית הספר המקומי שבקצה הרחוב , אלדד עבר אז לעבוד ב"אלתא" בשפלה , וכל בוקר היה נוסע באוטובוס מיוחד של עובדי אלתא , וחוזר בערב באוטובוס למבשרת .

הוראת מוסיקה באקדמיה , במכון כרם , באורנים .

ואני התחלתי ללמד ב**אקדמיה** את הסטודנטים של שנה א' "ספרות המוסיקה" . האקדמיה הייתה אז ברחוב סמולנסקין , ליד בית ראש הממשלה . אהבתי את ההוראה באקדמיה . שש שנים עברו בשמחה רבה . ובשביעית , מיכל זמורה , שמלבד היותה מנהלת האקדמיה , ניסתה ללמד את התיאורטיקאים , אבל הם התחמקו מן השיעורים , ופעמים רבות היא הייתה מוצאת כיתה ריקה (כך סיפרו לי הסטודנטים) , החליטה שיתאים לה ללמד את הסטודנטים של שנה ראשונה . והיא פיטרה אותי ולקחה לעצמה את תלמידי שנה ראשונה .

מהקיץ של אותה שנה (1979) הצטרפתי לקבוצת מורים למוסיקה שהחלו ללמוד בחודשי הקיץ **לימודי תואר שני** : שלושה קייצים בירושלים , והקיץ הרביעי - חודשיים בניו יורק , באוניברסיטת ניו יורק . הלימודים היו מרוכזים ואינטנסיביים ביותר . בניו יורק , למשל , היה עלינו , מלבד ההרצאות ששמענו , ללכת לקונצרטים , הצגות , הופעות מחול , סרטים, מוזיאונים וגלריות , וכל ערב לכתוב מאמר (paper) על אחד האירועים הללו . הייתי בחדר סטודנטים עם פמלה היקמן , שהייתה בעלת חוש הומור נפלא . אז כל ערב כשהיינו חוזרות מהקונצרט או ההצגה או הסרט , היינו מתיישבות לכתוב את מאמר הביקורת , פמלה הייתה גם כותבת וגם מסננת בדיחות בקצב של מכונת יריה , ואני הייתי צוחקת בלי הפסק , עד שהיא הלכה לישון (בסביבות אחת בלילה). ואז אני הייתי מתחילה לכתוב את המאמר . שאלו אותי : מתי את ישנה ? עניתי , שאישן כשאשוב לארץ . אלה היו חודשיים נפלאים .

בינתיים התחלתי ללמד ב 1984 **במכון כרם** , שם אני מלמדת עד היום (36 שנים) , וגם התחלתי ללמד ב 1989 **בסמינר אורנים** (שעתיים נהיגה לכל צד , הן כביש 6 עוד לא היה קיים) . באורנים לימדתי ארבע שנים . הנסיעה הייתה מפרכת . אבל הסטודנטים היו נחמדים וההוראה הייתה מהנה ביותר . בעצם אחרי שלוש שנים חשבתי להפסיק ללמד שם בשל הנסיעות הארוכות . אבל בשיעור שלפני סוף השנה סיפרתי לסטודנטים שבשנה הבאה לא אלמד שם יותר . אחד הסטודנטים , בצלאל קופרוואסר , (שלימים נעשה המנהל של הפיקוח על הוראת המוסיקה בכל הארץ) נאנח ואמר בטון מתחנן : מה , לא תלמדי אותנו בשנה הבאה ? האמירה הזאת המיסה את לבי , והסכמתי ללמד עוד שנה .

חברת קסנאדו

בשנת 1991 אלדד חדל לעבוד באלתא (וגם בתעשיה האווירית ) והחליט להקים חברה משלו. **חברת קסאנדו .**  בתחילה היו לו רעיונות טכנולוגיים שונים , שלא הביאו לתוצאות כל שהן . אבל ב 1993 הוא החליט "ללמד את העולם מוסיקה בעזרת המחשב" . הוא שכר קבוצת אנשים טובים בתוכנות מחשב , בתיאוריה של המוסיקה ובהוראת מוסיקה , ונוצרו תוכניות לימוד נאות ביותר , והחברה החלה להפיץ את מוצריה בכל התערוכות הגדולות והחשובות בפרנקפורט , באנהיים ליד לוס אנג'לס , בלונדון , בפריז , במילנו , בשבדיה , בריו ד ז'ניירו באוסטרליה , יפן , ועוד ועוד . התפקיד שלי בחברת קסנאדו היה להסביר את התוכנות הללו למורים למוסיקה ולקונים אפשריים שיפיצו אותן . במשך שש שנים נסעתי בכל העולם , כמעט אחת לחודש הייתי נוסעת לחו"ל . חגיגה אחת גדולה . קסנאדו הייתה קיימת במשך שבע שנים . בשנת 1989 החברה נסגרה בשל ניהול כספי בעייתי . ואלדד שקע בדיכאון למשך 11 חודשים . שום כדור ושום תרופה לא עזרו לו . וגם שום רופא , פסיכולוג או פסיכיאטר . ואז המליצו על פרופסור אריה שלו שהיה ראש המחלקה הפסיכיאטרית בהדסה . באנו אליו . אריה שאל את אלדד : מה הסיפור שלך . אלדד אמר : הייתה לי חברה שהתפרקה . אמר אריק שלו : אני מבין אותך . ואז השתררה שתיקה למשך שלושת רבעי שעה !!! ובסופה אמר אריק : טוב , עכשיו תרדו לשלם במזכירות . כשניגשנו לשלם , ושמענו כמה עלה הביקור הזה , אמר אלדד : מה ! כל כך הרבה כסף ! ויצא מהדיכאון . לא כדאי .

סיפור קטן מהנסיעה לריו דה ז'נרו במסגרת עבודתי בקסאנדו :

אלדד ואני נסענו לריו ד ז'אנרו לשבוע ימים להציג בתערוכה את מוצרי קסאנדו . המלון שלנו היה בחוף קופה קבאנה המפורסם . היה זה בחודש פברואר . בברזיל - קיץ , זמן הקרנבל . במשך היום היינו בתערוכה , אבל בערב הלכנו לראות את ה"קרנבל לתיירים" שמתקיים כל ערב באיצטדיון ענק מקורה - מעין מיני קרנבל . התזמורת ניגנה סמבה לשמח את הקהל . מי שרצה , עלה על הבמה ורקד לעצמו . גם אני רקדתי . הכל היה חופשי וקליל . מקום מושבנו היה קרוב לבמה . אחר כך הופיעו התלבושות המרהיבות והקהל מוחא כפים . ואז עלה המנחה וקרא אל הקהל : היש כאן פורטוגזים ? - יש ! הריעו עשרות פורטוגזים . המנחה הזמין אותם לבמה . הם עלו , נעמדו בשורה , שילבו ידים , רקדו ושרו בשמחה . לאחר מכן שאל המנחה : יש כאן אמריקאים ? כמה נשים זקנות עלו לאיטן על הבמה וטופפו לאיטן במעגל למנגינת "ינקי דודל" . ואז המנחה : יש צרפתים ? שני צרפתים עלו על הבמה . יש גרמנים ? עשרות גרמנים הריעו מן היציע , אבל אף אחד לא עלה על הבמה . ואז המנחה : יש כאן סורים ? שני סורים צעירים (בגיל 25 , 27) עלו במדרגות מצד אחד של הבמה , והתזמורת החלה לנגן "הבה נגילה ונשמחה". אני שומעת הבה נגילה וחושבת : בטח יש פה טעות . אבל "הבה נגילה" זה אני . אז עליתי מהצד השני של הבמה ונעמדתי מול שני הסורים הצעירים . הם היו נבוכים . לא אני . מיד אחזתי בכפות ידיהם והתחלתי לרקוד הורה . לא הייתה להם ברירה . הם רקדו אתי . נגמר השיר "הבה נגילה" , התזמורת החלה לנגן דבקה . דבקה זה גם אני . המשכנו לרקוד בשמחה . בסוף הדבקה התזמורת חזרה לנגן את "הבה נגילה" . אבל אז הסורים עזבו ידים והחלו לרדת מהבמה . ואז המנחה עטף את כתפי בזרועו ושנינו שרנו "הבה נגילה" . הוא ידע את כל המלים . כשנגמר השיר קרא המנחה לקהל ואמר : אתם רואים , הישראלים והסורים יכולים לרקוד ביחד ! והקהל הריע ומחא כף בהתלהבות עצומה . חזרתי אל השולחן , והצרפתים שהיו לידינו בשולחן הרימו כוסות - כל הכבוד !!!

הדרכת קבוצות בעקבות המלחינים הגדולים . בקיץ 1992 סיפרה לי עדה ברודסקי שהיא נסעה לויימאר (בגרמניה המזרחית של אז) ומשם נסעה לבקר באייזנאך (עיר הולדתו של באך) , לארנשטאדט שם קיבל באך בן ה – 18 את משרתו הראשונה כנגן העוגב של הכנסיה , ולמילהאוזן (שם עבד באך שנה) , וכמובן טיילה בוויימאר עצמה , שם עבד באך תשע שנים כנגן עוגב של הכנסיה . הסיפור הזה הדליק לפיד במוחי . ובקיץ הבא יצאתי גם אני בעקבות מסע חייו של באך . ובכל עיר ובכל כנסיה התיידדתי עם נגן העוגב בכנסיה , וניגנתי על כל העוגבים עליהם ניגן באך . כשחזרתי מלאת התלהבות וסיפרתי ליזהר הס , שהיה יד ימינו של אלעזר שטורם בארגון "שורשים" , הוא אמר מיד : גם אנחנו רוצים ! ובקיץ הבא הדרכתי קבוצה בעקבות מסלול חייו של באך . בקיץ שאחריו החלטתי לטייל בעקבות חייו של מוצרט - מזלצבורג לוינה . אבל ברגע שאומרים וינה , מיד עולים שמות רבים של מלחינים חשובים שחיו ויצרו בה . והטיול הפך להיות מסלול בעקבות שמונה מלחינים : מוצרט , היידן , בטהובן , שוברט , ברהמס , ברוקנר, הוגו וולף ומהלר . ובבית הקברות המרכזי של וינה פגשנו גם את שנברג , אנטון וברן ואלבן ברג ועוד רבים וטובים .

את שני המסלולים הללו הדרכתי שמונה פעמים כל מסלול . והשנה בספטמבר יתקיים הטיול הבא "ממוצרט עד מהלר" .

בטיול בעקבות באך , אחת האטרקציות הייתה העוגב שבקפלה המלכותית בדרזדן . זהו עוגב מיוחד במינו . בנה אותו גוטפריד זילברמן , שהוא בונה העוגבים המפורסם במאה ה 18 , שהם נחשבים העוגבים הטובים ביותר למוסיקה של באך – מעין "הסטרדיבריוס" של העוגבים. מובן מאליו שהשתוקקתי לנגן עליו . ביקשתי מידידי אברהרד , שהיה העוזר שלי בטיולים אלה , שיכתוב לכנסיה בדרזדן שאנחנו באים בתאריך מסוים וחפצים לנגן על העוגב המיוחד הזה . האורגניסט מדרזדן כתב לאברהרד בזו הלשון : "אפילו אם תשלם לי 30.000 פראנקים שוויצרים לא ארשה לכם לנגן על העוגב הזה ! " אבל אברהרד לא קיבל את המכתב . הוא נסע לטייל , וחברו לחדר שכח להראות לו את המכתב בחזרו מהטיול . אברהרד צלצל לכנסיה בדרזדן ושאל : מדוע לא קיבלתי מענה על מכתבי מלפני שבועיים . ענתה לו המזכירה : מה , לא קיבלת תשובה ? חשבתי שהאורגניסט כתב לך מכתב . חבל . הוא נסע אתמול לחופשה . אינני יודעת מה לומר לך . בסופו של דבר אברהרד כן ראה את המכתב אבל לא סיפר לי . כשהגענו לדרזדן הודעתי למטיילים שיש עכשיו שעה הפסקת צהרים , יש כאן בתי קפה מסביב לכיכר ולאורך הנהר , עוד מעט אשוב להמשך הטיול . הלכתי עם אברהרד לכנסיה . ניגשתי אל המשרד ופגשתי את הפקיד ליד שולחנו . – שלום , האוכל לקבל את המפתחות לעוגב ? הפקיד פתח את המגרה , שלף את המפתחות והיגישם לי . אמרתי לו : אתה מוכן לבוא אתי להראות לי את כל המפסקים , המנורות וכל שקשור בעוגב . – בחפץ לב . כך . כל כך פשוט . כנראה שהוא לא ידע על התכתובת שבין אברהרד והאורגניסט . יופי . התיישבתי ולמדתי את הרגיסטרציה של העוגב , ואחרי ב 20 דקות חזרתי אל בתי הקפה והכרזתי בפני כל הטיילים : חברה , זילברמן בידינו !!! כולם הצטרפו אלי . באנו אל הכנסיה . ניגנתי כמה יצירות מופת של באך והחגיגה הייתה שלמה .

סיפור עוגב אחר .

בטיול שערכתי באנגליה ובסקוטלנד , הגעתי לעיר ניו קאסל שעל גבול אנגליה – סקוטלנד . הלכתי ישר לכנסיה הגדולה שבמרכז העיר . הגעתי לשם בצהרים . הלכתי ישר אל המשרד שמאחור , ושאלתי את הפקיד אם אוכל לנגן בעוגב . ענה לי הפקיד : חבל , האורגניסט יצא אל ביתו לפני רבע שעה . שאלתי : האם האורגניסט גר רחוק מכאן ? - לא כל כך . שאלתי : האם יתכן שהוא כבר הגיע לביתו ? - יתכן . שאלתי : האם אתה מוכן לצלצל אליו ולשאול אותו אם הוא מסכים שאנגן בעוגב ? הפקיד חשב כמה שניות , ואז פשוט צלצל אל האורגניסט , שמיד ענה לו בטלפון . הפקיד הגיש לי את השפופרת . סיפרתי לאורגניסט , שבאתי מעיר הקודש ירושלים והייתי שמחה לנגן בעוגב הגדול של הכנסיה . הן למדתי נגינה בעוגב אצל קארל ריכטר במינכן . השמות הללו הילכו פלאים על האורגניסט . הוא מילמל : ירושלים . . . קארל ריכטר . . . מרשים מאוד . או קיי . את רשאית לנגן בעוגב . הגשתי את השפופרת אל הפקיד והאורגניסט אישר לו לתת לי את מפתחות העוגב . מיד טיפסתי למעלה. העוגב היה קרוב לתקרת הכנסיה . הפעלתי את הרגיסטרים שמצאו חן בעיני , וניגנתי וניגנתי וחגגתי .

וכשחזרתי לארץ הייתי מידי פעם מארגנת "מסיבות עוגב" בביתי . מכינה כמה יצירות יפות של באך . מזמינה אורחים . מזמינה עוד נגנים , והיינו מנגנים וחוגגים .

**ההרצאות בביתי**כשנה לאחר שהתמקמנו בביתנו במבשרת , החלטתי לפתוח חוג להאזנה וניתוח יצירות מוסיקליות , וקראתי לו "סודם של צלילים" . בשנה או שנתיים הראשונות קיימתי אותו אחת לשבוע . אבל עד מהרה מצאתי שהאינטנסיביות רבה מדי , ושיניתי את התדירות לאחת לשבועיים . וכך החוג הזה נמשך עד היום - 40 שנה ! מספר המשתתפים היה קצת משתנה, אבל היו חברים שהתמידו במשך שנים . ערב אחד , באמצע החורף , ירד שלג כבד. לא ידעתי אם החברים בחוג יגיעו או לא . בכל מקרה , אני הכנתי הכל כרגיל . מגיעה השעה ואני מביטה בחלון ורואה - עולם לבן . אין להבחין בבתים או במכוניות . הכל היה לבן לגמרי. ולפתע , באיחור של דקות אחדות הגיעו שנים , שבאו ברגל מהקסטל . איש לא יכול היה להזיז מכונית . אבל השניים האלה הגיעו ברגל , בחירוף נפש , בקור המקפיא . התפעלתי מנחישותם , והחלטתי שאין למנוע מהם ללמוד משהו מעניין ומיוחד במוסיקה , ושיימתי את ההרצאה לקהל של שני מאזינים . הנושא היה "הסונטה האחרונה של בטהובן" עם ההתייחסויות של תומאס מאן ליצירה בספרו "דוקטור פאוסטוס" וזו של מילן קונדרה בספרו "ספר הצחוק והשיכחה" . וכמובן שניגנתי את כל היצירה וניתחתי וחשפתי את סודותיה ופינותיה החבויות , המפתיעות והשמיימיות . ערב בל יישכח .

**עוד סיפור על שלג** .

בערב חורפי אחד היו לי כמה הרצאות בזו אחר זו . אחת הסתיימה בשעה 19:30 באוניברסיטה בגבעת רם , והשניה בתלפיות ברחוב חרוצים 4 ב 20:30 . כשיצאתי מההרצאה בגבעת רם שמתי לב שבמשך ההרצאה ירד המון שלג על ירושלים . ליתר ביטחון צלצלתי לחגי גורן , מארגן ההרצאות , לשאול אם באמת תתקיים הרצאה הערב . אמרה לי איריס , רעייתו , תנסי להגיע הביתה , אם תוכלי . ההרצאה בוטלה . טוב . קיבלתי הוראה . אני מצייתת . נכנסתי לפיז'ו 309 הקטנה והכחולה שלי , והתחלתי לנסוע . מיד ראיתי בצד הדרך מכוניות תקועות . המשכתי באומץ רב עד שהגעתי לרמזור האחרון של ירושלים ושם מצאתי את עצמי בזנבו של פקק שכנראה הגיע עד שער הגיא . מה עושים . להתקדם אי אפשר היה . הפניתי את המכונית לצד הכביש , לתחנת האוטובוסים . נעלתי אותה , והתחלתי ללכת ברגל לכיוון דירתה של אחותי דליה ברחביה . הסופה היכתה במלוא עוצמתה. אבל הרוח החזקה נשבה ממערב למזרח , וזה היה כיוון הליכתי , כך שהייתה לי רוח גבית חזקה . עד מהרה מצאתי הולך רגל אחר שהלך לצידי . התחלנו לשוחח . מסתבר שהוא הולך ברגל מנווה אילן , שם הוא מדריך ספורט , והמכונית שלו נתקעה בדרך . ועכשיו עליו להגיע לגילה ! ברגל ! המשכנו ללכת ביחד . הרוח השתוללה , שינתה כיוונים , שרקה וחרקה והצליפה וחדרה לכל חריץ שבין הכובע והצעיף והמעיל . ואנחנו נלחמנו בה באומץ רב והלכנו לפעמים נגדה כמו מפלחים מסלולים בין גלי האוקיינוס . כשהגענו את הרמזור שבו פונים לרחביה , נפרדנו , לא לפני שהוא נתן בידי את מספר הטלפון של ביתו , כדי שכשאגיע לבית אחותי אוכל לצלצל אל אשתו ואספר לה היכן הוא ומתי יגיע לביתו . (להזכירנו, אז לא היו טלפונים סלולריים) . עליתי אל שכונת רחביה , פניתי לרחוב רשב"א והגעתי לבית אחותי , שבמקרה הייתה דווקא בחו"ל , ולי , במקרה , היה מפתח לדירתה . פתחתי את דלת הבית ולשמחתי היה חשמל , היו מים , היה חימום , והיה טלפון . ובמבשרת באותו הזמן לא היה חשמל ולא היה חימום ! מיד צלצלתי אל אשתו של ידידי למסע הרגלי בסופת השלג , והודעתי לה שבקרוב הוא יגיע הביתה . היא נרגעה ושמחה לשמוע את החדשות הטובות . ואז צלצלתי לברר מה קורה עם משפחתי ועם ידידי . כולם היו ספונים בבתיהם , מתפעלים מעוצמתה של הסופה . שלושה ימים השתוללה הסופה . שלושה ימים הייתי "תקועה" בדירתה של דליה אחותי . בבוקר היום השני עלה בדעתי לצלצל אל נורית אלטוביה שגרה בקומה השלישית באותו הבניין . נורית דווקא לא היתה בבית , אבל בנה , נדב היה בבית והזמין אותי לארוחת בוקר . איזה כף . ואז הצעתי לו , הרי גם הוא היה תקוע , שירד למטה לדירת אחותי ויביא את הטבלא שלו (תוף הודי) , וילמד אותי את מקצבי התיפוף ההודי . הוא הסכים מיד . וכשירד עם הטבלא שלו אל דירת אחותי , הוא הביא אתו קסטה עם שירים בולגריים , שהוא רצה לרשום את התווים שלהם , וקצת התקשה בדבר . מובן שמיד שמחתי לעזור . וכך בילינו את הבוקר : הוא לימד אותי מקצבים הודיים , ואני רשמתי לו את התווים של השירים הבולגריים . בוקר של חגיגה . בצהריים צלצלתי אל יהושע ורותי , שגרו בנחלאות וגם הם היו "תקועים" כמו כל אנשי ירושלים . הם הזמינו אותי לבקרם . כך עברו עוד שעות אחדות של בילוי נעים . גם בערב היה לי בילוי חברתי , אבל אינני זוכרת מהו היה . וביום השלישי , כמו שכתוב בתנ"ך , יצתה חמה מנרתיקה (ביאליק) ועלתה השמש וחיממה את העולם , והשלג החל להפשיר . אז צלצלתי את מורלי , שהיתה תקועה בהר הצופים עם בעלה יניב שחמון , והזמנתי אותם לעזור לי להגיע למכוניתי ובעזרתה לשוב הביתה . הם באו ולקחו אותי אל תחנת האוטובוס שבה השארתי שלשום את מכוניתי . יניב היה חכם להביא אתו את , והוא חפר וחפר עד שגילה את המכונית הקבורה בשלג ופינה אותו אחרי עבודה ממושכת של שעה לפחות . הודיתי להם , התחבקנו וצחקנו , ונפרדנו ונסעתי חזרה אל ביתי . וכך הייתי כלואה בכלא מאה כוכבים עם חוויה בלתי נשכחת .

**הרצאות ברחבי הארץ ובזכרון יעקב**

הפעם הראשונה שהגעתי לבית דניאל בזכרון יעקב היתה במסגרת ניסיון שיווק תוכנות המחשב ללימוד מוסיקה . בסוף שבוע אחד בשנת 1984 , אולי היה זה באביב , הגעתי לבית דניאל לסידרת מרתון של הרצאות מיום שישי בבוקר ועד שבת אחרי הצהרים . הצגתי את כל סידרת הקורסים שאפשר ללמוד בעזרת התוכנות שפותחו ע"י חברת קסאנדו והמוסיקאים נפתלי וגנר , אלי גיא , סטיב הורנשטיין , ואנשי תוכנת מחשבים . לסמינר באו מורים למוסיקה ומוסיקאים שאינם מורים אך מתעניינים בנושא . הם ישבו בשורות מול המחשב . מי שישב בשלוש השורות הראשונות ראה ושמע היטב . המחשב היה די קטן ולא היה מקרן ומסך גדול וגם לא רמקול להגברת הצליל . אני זוכרת את שרונה תל אורן שהתיישבה בשורה החמישית. הצעתי לה להתקרב . היא סרבה . והודיעה שהיא אינה מתקרבת אל המחשב פחות מחמישה מטרים . למחרת בבוקר היא כבר התקרבה אל השורה השלישית . ואחרי הצהרים היא התיישבה בשורה הראשונה ושאלה שאלות והיתה סקרנית ומתעניינת . בסוך הסמינר מישהו אמר : למה שסמדר לא תדבר על המוסיקה בעצמה . ולא רק איך ללמוד אותה . המארגנים הסכימו לחלוטין . ומאז אני מרצה בבית דניאל 36 שנים ! בשנים הראשונות הייתי באה ארבע פעמים בשנה לסוף שבוע של שש הרצאות וערב שירה ביום שישי בערב . לאחר שלוש או ארבע שנים חשתי שהאינטנסיביות רבה מדי בשבילי , והפחתתי את הסמינרים לשלושה בשנה . בתחילה הם היו בנובמבר , בינואר , במרץ ובמאי . אבל המארגנים שמו לב שבחורף קשה לאנשים לבוא . לכן מאז הם שלושה בשנה : נובמבר , מרץ ומאי .

בעמק המעיינות אני מרצה פעם בחודש , כבר כעשרים שנה ! קהל נפלא .

בכפר ורדים הרציתי גם בסופי שבוע אבל לא שש הרצאות וערב שירה , אלא שלוש הרצאות בלבד . אילה אחותי היתה מצטרפת אלי לכל ההרצאות הללו . הטיול לגליל , במיוחד באביב היה מרנין נפש . ולאחר מכן , בשבת בצהרים , היינו אילה ואני מבקרות במוזיאון בתפן בתערוכות האמנות היפות והמעניינות שהציגו שם .

היו לי סדרות של הרצאות בתל אביב , באשקלון , במשמר הנגב , בגדרה , ברחובות , בגבעת ברנר , בראשון לציון , ברעננה , בכפר סבא , בחיפה , בסמינר אורנים , בדורות בגלבוע , בכפר תבור , בגוש שגב , בתל חי , בהר אדר , וכמובן בירושלים באקדמיה (17 שנים) , בסמינר דוד ילין בבית הכרם , במרכז למוסיקה ליד הסינמטק (10 שנים) , בגילה , במשרד החינוך למורים גמלאים ברמת אשכול , ובבתים פרטיים לרגל אירועים משפחתיים (ימי הולדת , טקסי אבל , חתונה , בר מצווה וכד') והעיקר במכון כרם מאז שנת 1984 , הרצאות שבועיות , כלומר 36 שנים !

על הדגל שלי יש שלושה צבעים : יופי (של האמנות , של הטבע) , אהבה (אהבת האדם, אהבת העולם , אהבת הלימוד) , ושמחה (שמחת הקיום , והתשוקה לשמח אחרים), .

נושאים נוספים :

הילדים

הנכדים

שלוש אחיות

טיולי ימי ההולדת של אילה ,

האתר שלי . קישור .

ניצוח מקהלה וכינוסי מנצחי מקהלות

תחפושות פורים בחרוזים .

שיחות עם הזמן .

חלומות .

תמונות נוספות .